Polisie skiet vier dood  Foto bloot ter illustrasie. (Argieffoto: Kent Williamson) Vier verdagtes wat glo met verskeie moorde in KwaZulu-Natal verbind word, is Donderdag tydens ŉ skietgeveg met die polisie noodlottig gewond. Volgens brig. Jay Naicker, polisiewoordvoerder, het lede van die provinsiale ondersoek-en-opsporingtaakspan inligting opgevolg oor ŉ bende wat na bewering verantwoordelik is vir ŉ vlaag moorde in die provinsie. Die vier verdagtes is opgespoor toe hulle in ŉ wit voertuig gery het op die M1 Higginson-hoofweg in die Pinetown-omgewing. Polisiebeamptes het die verdagte opdrag gegee om stil te hou. Die verdagtes het egter op die beamptes losgebrand en ŉ skietgeveg het uitgebreek. Die vier verdagtes is noodlottig gewond. Voorlopige ondersoeke dui daarop dat die vier verdagtes gesoek is in verband met sake van moord, poging tot moord, kapings, gewapende rooftogte en uitbuiting. Daar is op ŉ AK47, ammunisie en gevlekte banknote beslag gelê wat in die verdagtes se voertuig gevind is. Die vermoedelik gesteelde voertuig is ook geskut. Die polisie het ŉ geregtelike doodsondersoek begin en die onafhanklike polisie-ondersoekdirektoraat (Opod) sal ook ondersoek instel na die voorval. Geen polisiebeamptes is tydens die voorval gewond nie.